Udtalelse

afgivet af Det Rådgivende Udvalg for Kontrol med Fusioner og Virksomhedsovertagelser på dets 73. møde den 14. januar samt 1. februar 2000 om foreløbigt udkast til beslutning i sag COMP/M.1628 - TotalFina/Elf

(2001/C 154/09)

(EØS-relevant tekst)

1. Det rådgivende udvalg er enigt med Kommissionen i, at den anmeldte transaktion er en fusion efter fusionsforordningens artikel 3, stk. 1, litra b), og at den har fællesskabsdimension som defineret i fusionsforordningens artikel 1, stk. 2.

2. Flertallet i det rådgivende udvalg er enigt med Kommissionen i, at der findes relevante produktmarkeder for:

a) engrossalg af blyholding benzin, blyfri benzin, diesel og fyringsolie

b) tilrådighedsstillelse af lagerkapacitet i importdepoter tilsluttet massetransportmidler

c) transport af raffinerede olieprodukter i rørledninger

d) salg af brændstoffer på motorveje

e) salg af jetbrændstof

f) salg af LPG.

Et mindretal er uenigt med Kommissionen med hensyn til litra d).

3. Flertallet i det rådgivende udvalg er enigt med Kommissionen i, at det geografisk relevante marked for

a) engrossalg af blyholding benzin, blyfri benzin, diesel og fyringsolie enten er et regionalt eller et nationalt marked, hvilket ikke behøver at blive nærmere afgrænset

b) tilrådighedsstillelse af lagerkapacitet i importdepoter tilsluttet massetransportmidler er et regionalt marked

c) transport af raffinerede olieprodukter i rørledninger er et regionalt marked

d) salg af brændstoffer på motorveje enten er et regionalt eller et national marked, hvilket dog ikke behøver at blive nærmere afgrænset

e) salg af jetbrændstof er begrænset til hver enkelt lufthavn for sig

f) salg af LPG er et nationalt marked.

Et mindretal er uenigt med Kommissionen med hensyn til litra d) og f). Et andet mindretal afstår fra at tage stilling til litra e).

4. Flertallet i det rådgivende udvalg er enigt med Kommissionen i, at fusionen vil føre til skabelse af en dominerende stilling på:

a) det franske eller de regionale markeder for engrossalg af blyholdig benzin, blyfri benzin, diesel og fyringsolie

b) de regionale markeder for tilrådighedsstillelse af lagerkapacitet i importdepoter tilsluttet massetransportmidler

c) de regionale markeder for transport af raffinerede olieprodukter via rørledninger

d) det franske eller de regionale markeder for salg af brændstoffer på motorveje

e) markedet for salg af jetbrændstof i lufthavnene Toulouse-Blagnac og Lyon-Satolas

f) det franske marked for salg af LPG,

som vil hæmme den effektive konkurrence på fællesmarkedet betydeligt.

Et mindretal forbeholder sig sin stilling til litra e).

5. Det rådgivende udvalg er enigt med Kommissionen i, at fusionen ikke fører til skabelse eller styrkelse af nogen dominerende stilling på markedet for svovl og ethylen.

6. Det rådgivende udvalg er enigt med Kommissionen i, at de tilbudte tilsagn som beskrevet i beslutningsudkastet ikke er tilstrækkelige til at eliminere alle de konkurrenceproblemer i forbindelse med fusionen, der påvises i beslutningsudkastet.

7. Det rådgivende udvalg er enigt med Kommissionen i, at

a) de tilbudte tilsagn som beskrevet af Kommisisonen på det rådgivende udvalgs møde den 24. januar og tilpasset efter resultaterne af markedstesten som beskrevet af Kommissionen den 1. februar fjerner alle de under punkt 4 nævnte konkurrenceproblemer, og

b) den anmeldte fusion er forenelig med fællesmarkedet og med EØS-aftalen på betingelse af, at alle de afgivne tilsagn opfyldes i fuldt omfang.

8. Det rådgivende udvalg henstiller til, at denne udtalelse offentliggøres i EF-Tidende.